贈歐陽處士
作者：呂本中
朝代：宋

paragraphs: 愛君年少便知足，今君雖老更無欲。
閉門不出動經時，保此無窮清淨福。
黄衣弟子雜僧徒，共守荒郊數椽屋。
門前山水各有態，君但疏籬對脩竹。
直如季路恥有聞，清似之推不言祿。
坐看世事雲變化，一任兒曹手反覆。
上皇龍飛三十春，臨軒亦嘗思異人。
詔書屢下廣搜索，當時幾人能識真。
君時聲名動天子，高臥不起空逡巡。
謾收符籙養丹火，一旦四海生風塵。
我來見君斛嶺下，識君無營真靜者。
殷勤愛我莫遽行，尚肯相從結茅舍。
時當喪亂足淹留，豺狼恣横空山夜。
它年有意過匡廬，更許淵明入蓮社。